  Майя Бывальцева Ижкаре Россиысь Кун Думалэн вице-спикерез Андрей Исаев вуиз. Нырысь-валысь ивортонъёсъя, элькунлэн шоркараз со кык нунал ужалоз. «Удмуртия» агентстволы со сярысь вераз улосвыл тӧролэн но кивалтэтлэн пресс-службазылэн кивалтӥсез Елена Капитоненко. 30-тӥ южтолэзе Андрей Исаев Удмуртилэн тӧроеныз Александр Соловьёвен пумиськоз. Чакланъёсъя, соос вераськозы элькун но федерал центр куспын валче ужан сярысь. Со пумысен кенешемын вал Удмуртилэсь нуналъёссэ Москваын ортчытон дыръя. 31-тӥ тулыспалэ со муниципал кылдытэтъёслэн депутатъёссылэн ӧтчамазы пыриськыны малпа. Кенешон Дэри черкогуртын ортчоз. Со сяна, «Единая Россия» партилэн улосвыл ёзэтэзлэн мерлыко приёмнояз журналистъёсын пумиськылоз. Тодэ вайытом, Андрей Исаев Кун Думаын ужъя но мерлык политикая комитетэн кивалтэ. Кылем арняе со Россиын мерлыко юрттэт сётонъя программаен тодматӥз. Кылсярысь, депутатлэн верамезъя, кун но муниципал ужъюртъёслэн кивалтӥсьёссылэн уждунзы со огазеяськонъёсын шоро-куспо уждунэн герӟамын луыны кулэ, нош кун корпорациосысь топ-менеджеръёслэн — соослэн ужамзылэн емышъёсыз борды. Тегъёс: Удмуртия АлександрСоловьёв КунДума депутатъёс  